CELEX: 31989D0001
Language: el
Date: 1988-12-08 00:00:00
Title: Απόφαση της Επιτροπής της 8ης Δεκεμβρίου 1988 για την έγκριση του προγράμματος σχετικά με τη μεταποίηση και την εμπορία των προϊόντων της αλιείας και της υδατοκαλλιέργειας για την περίοδο 1988 - 1992, το οποίο υπεβλήθη από την Ελλάδα στο πλαίσιο του κανονισμού (ΕΟΚ) αριθ. 355/77 του Συμβουλίου

Avis juridique important

|

31989D0001

Απόφαση της Επιτροπής της 8ης Δεκεμβρίου 1988 για την έγκριση του προγράμματος σχετικά με τη μεταποίηση και την εμπορία των προϊόντων της αλιείας και της υδατοκαλλιέργειας για την περίοδο 1988 - 1992, το οποίο υπεβλήθη από την Ελλάδα στο πλαίσιο του κανονισμού (ΕΟΚ) αριθ. 355/77 του Συμβουλίου  

Επίσημη Εφημερίδα αριθ. L 005 της 07/01/1989 σ. 0027 - 0030

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 8ης Δεκεμβρίου 1988  για την έγκριση του προγράμματος σχετικά με τη μεταποίηση και την εμπορία των προϊόντων της αλιείας και της υδατοκαλλιέργειας για την περίοδο 1988-1992, το οποίο υπεβλήθη από την Ελλάδα στο πλαίσιο του κανονισμού (ΕΟΚ) αριθ. 355/77 του Συμβουλίου  (Το κείμενο στην ελληνική γλώσσα είναι το μόνο αυθεντικό)  (89/1/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 σχετικά με μία κοινή δράση για τη βελτίωση των συνθηκών μεταποίησης και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 του Συμβουλίου της 15ης Ιουνίου 1987 (2), και ιδίως το άρθρο 5,  Εκτιμώντας:  ότι η ελληνική κυβέρνηση κοινοποίησε στις 11 Μαρτίου 1988 ένα πρόγραμμα σχετικά με τη μεταποίηση και την εμπορία των προϊόντων της αλιείας και της υδατοκαλλιέργειας για την περίοδο 1988-1992 και ότι κοινοποίησε στις 6 Σεπτεμβρίου 1988 συμπληρωματικές πληροφορίες σχετικά με αυτό το πρόγραμμα·  ότι το εν λόγω πρόγραμμα αποσκοπεί στην ορθολογικοποίηση και τον εκσυγχρονισμό των διαρθρώσεων μεταποίησης και εμπορίας των προϊόντων της αλιείας και της υδατοκαλλιέργειας, στην καλύτερη χρησιμοποίηση και αξιοποίηση των διαθέσιμων πόρων της αλιείας και της υδατοκαλλιέργειας, στη βελτίωση της ποιότητας των προϊόντων και στη διαφοροποίηση της παραγωγής· ότι αποτελεί, λοιπόν, πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·  ότι η ενδεχόμενη εξέλιξη της μεταποίησης και της εμπορίας των προϊόντων της αλιείας που απορρέει από την εφαρμογή του προγράμματος πρέπει να ενταχθεί στο πλαίσιο της προβλέψιμης εξέλιξης των πόρων καθώς και των συνεπειών και στόχων των πολυετών προγραμμάτων προσανατολισμού για τους τομείς του στόλου και της υδατοκαλλιέργειας στην Ελλάδα όσον αφορά την περίοδο 1987-1991· ότι, για το σκοπό αυτό, πρέπει να προβλεφθεί η δυνατότητα επανεξέτασης του προγράμματος·  ότι οι ελληνικές αρχές πρέπει να βελτιώσουν τη στατιστική πληροφόρηση για τους τομείς τους οποίους αφορά το πρόγραμμα· ότι η βελτίωση αυτής της στατιστικής πληροφόροσης θα επιτρέψει την παρακολούθηση του προγράμματος με ακριβέστερο τρόπο και άρα την καλύτερη εκτίμηση των επιπτώσεων του προγράμματος στη μεταποίηση και την εμπορία των προϊόντων της αλιείας και της υδατοκαλλιέργειας στην Ελλάδα·  ότι το πρόγραμμα περιλαμβάνει επαρκή αριθμό των στοιχείων που προβλέπονται στο άρθρο 3 του κανονισμού (ΕΟΚ) αριθ. 355/77 και ότι μπορούν να πραγματοποιηθούν οι στόχοι που διατυπώνονται στο άρθρο 1 του εν λόγω κανονισμού·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη που διατυπώθηκε από κοινού από τη Μόνιμη Επιτροπή Γεωργικών Διαρθρώσεων και τη Μόνιμη Επιτροπή Διαρθρώσεων της Αλιείας,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Εγκρίνεται το πρόγραμμα για τη μεταποίηση και την εμπορία των προϊόντων της αλιείας και της υδατοκαλλιέργειας για την περίοδο 1988-1992, το οποίο υπεβλήθη στις 11 Μαρτίου 1988 από την ελληνική κυβέρνηση στο πλαίσιο του κανονισμού (ΕΟΚ) αριθ. 355/77 και συμπληρώθηκε τελευταία στις 6 Σεπτεμβρίου 1988 και του οποίου τα κύρια στοιχεία περιλαμβάνονται στο παράρτημα Ι, με την επιφύλαξη των διατάξεων που αναφέρονται στο παράρτημα ΙΙ.  Άρθρο 2  Η παρούσα απόφαση απευθύνεται στην Ελληνική Δημοκρατία.  Βρυξέλλες, 8 Δεκεμβρίου 1988.  Για την Επιτροπή  Antonio CARDOSO E CUNHA  Μέλος της Επιτροπής  (1) ΕΕ αριθ. L 51 της 23. 2. 1977, σ. 1.  (2) ΕΕ αριθ. L 167 της 26. 6. 1987, σ. 1.  ΠΑΡΑΡΤΗΜΑ Ι  Κύρια στοιχεία του προγράμματος για τη μεταποίηση και την εμπορία των προϊόντων της αλιείας και της υδατοκαλλιέργειας για την περίοδο 1988-1992, το οποίο υπεβλήθη από την Ελλάδα στο πλαίσιο του κανονισμού (ΕΟΚ) αριθ. 355/77 του Συμβουλίου  1. Αντικείμενο του προγράμματος  Βελτίωση και ορθολογικοποίηση των κυκλωμάτων εμπορίας των προϊόντων της αλιείας και της υδατοκαλλιέργειας, καθώς και της μεταποίησης, με την αναδιάρθρωση και τον εκσυγχρονισμό των υφισταμένων διαρθρώσεων καθώς και τη δημιουργία νέων διαρθρώσεων στον τομέα αυτό.  2. Καθορισμός της περιοχής την οποία αφορά το πρόγραμμα  Το σύνολο του ελληνικού εδάφους.  3. Διάρκεια του προγράμματος  Το πρόγραμμα καλύπτει την περίοδο από 1 Ιανουαρίου 1988 μέχρι 31 Δεκεμβρίου 1992.  4. Στόχοι του προγράμματος  Οι επιδιωκόμενοι στόχοι είναι οι εξής:  - Βελτίωση των συνθηκών εκφόρτωσης. Βελτίωση της ποιότητας των αλιευτικών προϊόντων.  - Αναδιάρθρωση του τομέα εμπορίας των αλιευτικών προϊόντων.  - Οργάνωση της μεταφοράς των αλιευτικών προϊόντων.  - Αναδιάρθρωση/εκσυγχρονισμός του τομέα μεταποίησης.  - Βελτίωση της κατάστασης των παραγωγών.  5. Προβλεπόμενες ενέργειες και προτεραιότητες  Στο γενικό πλαίσιο του προγράμματος και για τον τομέα της εμπορίας οι σημαντικότερες ενέργειες αφορούν:  - αφενός τη δημιουργία νέων ιχθυόσκαλων καθώς και αγορών χονδρικής πώλησης και,  - αφετέρου τη δημιουργία εγκαταστάσεων διατήρησης αλιευτικών σταθμών σε λίμνες, βάσεων καθαρισμού οστράκων και μέσων μεταφοράς,  και για τον τομέα της μεταποίησης:  - την ορθολογικοποίηση και τον εκσυγχρονισμό παλιών μονάδων,  - τη δημιουργία νέων μονάδων.  6. Προβλέψεις όσον αφορά τη χρηματοδότηση  - Το συνολικό ποσό των επενδύσεων που προβλέπονται κατά τη διάρκεια του προγράμματος ανέρχεται σε 6 935 εκατομμύρια δραχμές (41,51 εκατομμύρια Ecu) τα οποία κατανέμονται ως εξής:  1.2.3 //  //  //  //  // εκατομμύρια Δρχ   // εκατομμύρια Ecu   //    //   //   // - Εμπορία και προπαρασκευή των νωπών ιχθύων συμπεριλαμβανομένων των ιχθυόσκαλων και των ψυκτικών εξοπλισμών και της μεταφοράς,   // 4 335   // 25,95   // - Εγκαταστάσεις εμπορίας για τα προϊόντα αλιείας γλυκέων υδάτων / βάσεων καθαρισμού οστράκων / κέντρων διαλογής χελιών,   // 580  // 3,47   // - Μονάδες μεταποίησης, αλιπάστωση / κάπνισμα / διατήρηση σε άλμη / κονσέρβες,   // 2 020   // 12,09   //  //   //  - Τα χρηματοδοτικά στοιχεία καθώς και η κατανομή μεταξύ των διαφόρων τύπων επενδύσεων είναι ενδεικτικά. ΠΑΡΑΡΤΗΜΑ ΙΙ  1. Η Επιτροπή διαπιστώνει ότι το πρόγραμμα που υποβλήθηκε από την ελληνική κυβέρνηση αποτελεί το πλαίσιο μελλοντικών κοινοτικών ή εθνικών χρηματοδοτικών παρεμβάσεων που ισχύει μέχρι τις 31 Δεκεμβρίου 1989, για το σχετικό τομέα, και αποτελεί την κατάλληλη βάση για την ανάπτυξη της μεταποιήσης και της εμπορίας των προϊόντων της αλιείας και της υδατοκαλλιέργειας.  Οι μελλοντικές κοινοτικές ή εθνικές χρηματοδοτικές παρεμβάσεις υπέρ του εν λόγω τομέα θα πρέπει να εγγράφονται στο πλαίσιο της νέας διαρθρωτικής πολιτικής η οποία προβλέπεται ότι θα αρχίσει να ισχύει την 1η Ιανουαρίου 1989. Η Επιτροπή θα ζητήσει εγκαίρως από τις ελληνικές αρχές να προβούν σε ενδεχόμενες προσαρμογές.  2. Η Επιτροπή υπογραμμίζει τη σημασία της μελλοντικής ανάπτυξης των πόρων καθώς και των στόχων και της εφαρμογής των πολυετών προγραμμάτων προσανατολισμού για τους τομείς του αλιευτικού στόλου και της υδατοκαλλιέργειας όσον αφορά την ανάπτυξη της μεταποίησης και της εμπορίας των προϊόντων της αλιείας.  3. Η Επιτροπή εφιστά την προσοχή των ελληνικών αρχών στην αναγκαιότητα βελτίωσης της πληροφόρησης, και κυρίως της στατιστικής, για τους τομείς τους οποίους αφορά το παρόν πρόγραμμα.  Κατά τη διάρκεια της εφαρμογής του παρόντος προγράμματος, πρέπει να πραγματοποιηθούν από τις ελληνικές αρχές ενέργειες που αποσκοπούν στη βελτίωση αυτών των πληροφοριών, προκειμένου να καταστεί δυνατή η λεπτομερέστερη παρακολούθηση της μεταποίησης και της εμπορίας των προϊόντων της αλιείας στην Ελλάδα και η εξέλιξή τους σε σχέση με την εφαρμογή του παρόντος προγράμματος.  4. Η Επιτροπή υπενθυμίζει ότι οι προβλέψεις για τις επενδύσεις που περιλαμβάνονται στο παρόν πρόγραμμα δεν προδικάζουν ενδεχόμενη κοινοτική χρηματοδοτική συνδρομή.